<classify> MTOTO mchanga mwenye umri wa mwezi mmoja, amekufa baada ya dada yake kuchoma nyasi zilizokuwa zimehifadhiwa jirani na nyumba yao kwa ajili ya kuezekea.Kwa mujibu wa taarifa zilizotolewa na Kamanda wa Polisi Kanda Maalumu Rufiji, Onesmo Lyanga, mtoto huyo alikuwa amelala ndani wakati mama yake akiwa amekwenda kisimani kuchota maji.Kamanda Lyanga alisema ajali hiyo ya moto ilitokea Novemba 5, mwaka huu majira ya 11:00 jioni katika Tarafa ya Muhoro wilayani Rufiji na kuunguza nyumba mbili ambazo zilijengwa kwa udongo na kuezekwa kwa nyasi.Nyumba hizo ilichomwa moto kwa bahati mbaya na mtoto wa familia hiyo ambaye ana umri wa miaka minne ambapo nyasi zilizochomwa zilishika moto kwenye nyumba aliyokuwa amelala mtoto, alisema Lyanga.Alisema baada ya kuona nyumba zinaungua mama wa mtoto Yunge Kasema 30 alijaribu kwenda kumuokoa mtoto wake, lakini hakufanikiwa na ndipo alipoungua miguu yote miwili.Aidha, alisema mwili wa mtoto huyo umefanyiwa uchunguzi na daktari na kukabidhiwa ndugu kwa ajili ya mazishi, huku majeruhi akilazwa Kituo cha Afya Mohoro kwa matibabu zaidi na anaendelea vizuri. Thamani ya mali iliyoteketea haijajulikana na uchunguzi zaidi unaendelea.  <topic>: kitaifa 